Bejaarde veg verbete terug tydens aanval op plaasArgieffoto: Lorraine Claasen Jaap de Beer, die 81-jarige man wat Vrydagaand in sy woonstel op ŉ plaas buite Groblersdal in Limpopo aangeval en beroof is, is Dinsdag uit die hospitaal ontslaan. Maryke Cromhout (27), De Beer se kleindogter, het aan Maroela Media gesê hy het nog pyn en is getraumatiseerd, maar kan nou rustig by sy gesin in Pretoria aansterk. “My oupa het eers op 78 afgetree en het in sy laaste werk as ŉ voorraadkontroleerder vir ŉ onderneming op Groblersdal gewerk. Hy woon sedert 2013 op die plaas buite die dorp waar die aanval plaasgevind het,” het Cromhout gesê. Volgens Cromhout het vyf verdagtes Vrydagaand toegang tot die plaas, waarop ook ŉ paar ander huise geleë is, toegeslaan. Drie van die vyf aanvallers het De Beer omstreeks 21:10 in sy woonstel oorrompel en aangedring op geld en vuurwapens. “Ek weet nie waar hy die krag vandaan gekry het nie, maar hy het met twee van hulle gestoei. Dit terwyl hy rugprobleme het. Hulle kon hom nie plat kry nie. Hulle moes later sy hande met kabelbinders en sy voete met sy gordel vasmaak,” het Cromhout gesê. Die aanvallers het De Beer in sy woonstel toegesluit en daar agtergelaat voordat hulle met sy elektriese skeermes, ŉ selfoon ter waarde van R200, ŉ pistool, ŉ beursie met bankkaarte, bottels drank wat hy deur die jare as geskenke gekry het en ŉ kosblik vol toebroodjies van die toneel gevlug het. “My oupa sê dit het soos tien minute gevoel wat hy daar in sy woonstel gelê het toe die plaaseienaars se seun tot sy redding gekom het.” Cromhout het gesê die plaaseienaar se seun en werkers het dadelik na De Beer se woonstel gehaas toe hulle besef het daar is vreemdelinge op die plaas. Hulle moes sy woonstel se deur oopskop om De Beer te kan help. De Beer is na ŉ hospitaal op Middelburg geneem vir mediese behandeling. Hy het ŉ diep sny aan sy kop opgedoen en sy linkerarm is erg gebreek. Hy is ook vol bloukolle en kneusplekke. Konst. Maphure Manamela, polisiewoordvoerder, het die aanval bevestig. Die polisie het ŉ grootskaalse ondersoek na die verdagtes van stapel gestuur. Niemand is nog in verband met die voorval in hegtenis geneem nie. Cromhout en De Beer het die plaaseienaar, sy seun, werkers en almal wat De Beer sedert die aanval bygestaan het, bedank.